b"\n_START_ARTICLE_\nJuan Mar\xc3\xada Arzak\n_START_SECTION_\nUna nissaga familiar\n_START_PARAGRAPH_\nVa n\xc3\xa9ixer el 31 de juliol de 1942 a Sant Sebasti\xc3\xa0. S'inici\xc3\xa0 al m\xc3\xb3n de la cuina per tradici\xc3\xb3 familiar. Els iniciadors de la saga familiar gastron\xc3\xb2mica, els seus avis Jos\xc3\xa9 Mar\xc3\xada Arzak Etxabe i Escol\xc3\xa1stica Lete, van construir una casa al poble d'Alza (actual barri de Sant Sebasti\xc3\xa0) qu\xc3\xa8, en principi, va ser una bodega de vins i el bar del poble. En posar-se al front del negoci els pares de Juan Mar\xc3\xada Arzak, Juan Ram\xc3\xb3n Arzak i Francisca Arratibel, l'establiment va transformar-se en una casa de menjars. El restaurant es va fer for\xc3\xa7a conegut i es va especialitzar en banquets i \xc3\xa0pats i celebracions familiars._NEWLINE_Despr\xc3\xa9s de la mort del seu pare el 1951, quan Arzak tenia 9 anys, la seva mare va seguir endavant amb el negoci, mentre ell va comen\xc3\xa7ar a estudiar al col\xc2\xb7legi Alfons XII de San Lorenzo de El Escorial (Madrid). Va fer batxiller i comen\xc3\xa7\xc3\xa0 estudis d'aparellador, per\xc3\xb2, despr\xc3\xa9s d'un any, es va matricular a l'Escuela Superior de Hosteler\xc3\xada y Turismo de Madrid._NEWLINE_El 1966 Juan Mar\xc3\xada Arzak va finalitzar els seus estudis d'hosteleria i va marxar a fer pr\xc3\xa0ctiques de cuina a l'estranger a restaurants com el Senderens de Par\xc3\xads i el su\xc3\xads Girarder, entre d'altres. Va arribar a con\xc3\xa8ixer a Paul Bocuse, qui va dirigir-lo definitivament cap a l'alta cuina._NEWLINE_Un cop va tornar a Sant Sebasti\xc3\xa0, va incorporar-se a l'equip del restaurant familiar. En principi, es va encarregar de la partida de carns, qu\xc3\xa8 es preparaven a la graella utilitzant carb\xc3\xb3 vegetal. La seva mare va ser la seva mestra de la cuina tradicional basca, fet al que Juan Mari Arzak va afegir la seva gran curiositat i ganes d'innovar fins a arribar a elaborar plats de creaci\xc3\xb3 pr\xc3\xb2pia._NEWLINE_L'any 1967 va entrar al restaurant Maite Espina, per treballar en tasques de sala. Juan Mar\xc3\xada Arzak i Maite Espina es van casar i van tenir dues filles: Marta i Elena, molt coneguda aquesta \xc3\xbaltima per haver seguit les passes del seu pare a la cuina. En els anys posteriors, Arzak va seguir evolucionant dins la cuina basca, incorporant nous elements, fins a crear una cuina totalment personal.\n_START_SECTION_\nD\xc3\xa8cada dels 70: premis i distincions\n_START_PARAGRAPH_\nA partir de la d\xc3\xa8cada dels 70, Arzak va comen\xc3\xa7ar a rebre premis i distincions que li van donar nom tant a nivell estatal com internacional.  El 1976 assisteix al primer certamen gastron\xc3\xb2mic organitzat per la revista Club de Gourmets  amb la pres\xc3\xa8ncia de Paul Bocuse. D'aquesta reuni\xc3\xb3 sorgeix la idea de crear una nova cuina espanyola de la qual Juan Mar\xc3\xada Arzak es converteix en el seu principal representant i el seu restaurant en centre de la innovaci\xc3\xb3 de la gastronomia espanyola fins a l'aparici\xc3\xb3 de Ferran Adri\xc3\xa0. De fet, Arzak \xc3\xa9s un dels cuiners m\xc3\xa9s habituals en tota mena de trobades i esdeveniments gastron\xc3\xb2mics nacionals i internacionals. Finalment, el 1989, el seu restaurant Arzak va rebre la tercera estrella atorgada per la prestigiosa Guia Michelin.\n_START_SECTION_\nEls \xc3\xbaltims anys\n_START_PARAGRAPH_\nActualment, Juan Mar\xc3\xada Arzak seguix al capdavant del seu restaurant acompanyat de la seva filla Elena Arzak, que ja est\xc3\xa0 incorporant plats propis a la carta de l'Arzak i est\xc3\xa0 cridada a substituir al seu pare en el futur. Elena Arzak va rebre el Premi Nacional de Gastronomia el 2010. Des del 2005 Juan Mar\xc3\xada Arzak realitza un programa de televisi\xc3\xb3 al costat del seu amic Karlos Argui\xc3\xb1ano._NEWLINE_Els \xc3\xbaltims anys, Juan Mar\xc3\xada Arzak ha estat dedicat a la creaci\xc3\xb3 del Basque Culinary Center, al costat d'altres prestigiosos cuiners bascos: Mart\xc3\xadn Berasategui, Pedro Subijana, Karlos Argi\xc3\xb1ano, Andoni Lu\xc3\xads Ad\xc3\xbariz, Hilario Arbelaitz i Eneko Atxa. Aquest nou centre, creat per la Mondragon Unibersitatea al costat dels cuiners esmentats, ha comen\xc3\xa7at a funcionar el 2011 i compta amb una Facultat de Ci\xc3\xa8ncies Gastron\xc3\xb2miques i un Centre d'Investigaci\xc3\xb3 i Innovaci\xc3\xb3 en Alimentaci\xc3\xb3 i Gastronomia. El Basque Culinary Center t\xc3\xa9 com a fi la formaci\xc3\xb3 i la investigaci\xc3\xb3, la innovaci\xc3\xb3 i la transfer\xc3\xa8ncia de coneixement i tecnologia a les diverses \xc3\xa0rees de les Ci\xc3\xa8ncies Gastron\xc3\xb2miques."